
ACORD 47/2007,  DE 7 DE FEBRER, DEL PLE DEL CONSELL DE L’AUDIOVISUAL DE CATALUNYA

1. Antecedents

I. La disposició transitòria segona de la Llei 22/2005, de 29 de desembre, de la comunicació audiovisual de Catalunya (LCA) va establir que els títols concessionals vigents en el moment de la seva aprovació, havien de transformar-se en llicències per a la prestació de serveis de comunicació audiovisual. A aquests efectes, els concessionaris s’havien d’adreçar al Consell de l’Audiovisual de Catalunya (CAC) perquè aquest els atorgués el nou títol habilitant.
Com a conseqüència d’aquesta previsió normativa, el Ple del CAC va adoptar l’Acord 78/2006, de 8 de març, amb l’objectiu d’establir uns criteris interpretatius per a l’aplicació als prestadors de serveis de comunicació audiovisual d’alguns aspectes del règim transitori previst a l’esmentada disposició transitòria segona de la LCA. Alhora, en el mateix Acord, s’obria el procés de transformació de les concessions administratives, amb notificació als prestadors de serveis de comunicació audiovisual afectats per aquestes disposicions.
L’esmentat Acord 78/2006, de 8 de març, ha estat impugnat en via contenciosa per diversos operadors de serveis de comunicació. Actualment, tots els recursos són en fase de formalitzar la demanda per part dels recurrents.
II. L’1 d’agost de 2006, l’advocat de l’Estat, en representació del president del Govern, va interposar un recurs d’inconstitucionalitat contra diversos articles i disposicions de la LCA, entre els quals, la disposició transitòria segona, que desenvolupa l’Acord 78/2006, de 8 de març.

Conseqüència de la interposició d’aquest recurs d’inconstitucionalitat, mitjançant provisió de 26 de setembre de 2006, publicada al BOE el 9 d’octubre de 2006 i al DOCG el 24 d’octubre de 2006, el Tribunal Constitucional va tenir per suspeses la vigència i l’aplicació dels preceptes impugnats a l’empara del que estableixen els articles 161.2 de la Constitució Espanyola (CE) i 30 de la Llei Orgànica del Tribunal Constitucional (LOTC).
El 18 de gener de 2007, el Tribunal Constitucional va emetre una interlocutòria, dictada a l’empara de l’article 161.2 CE, que analitza les sol·licituds d’aixecament de la suspensió decretada plantejades pel Govern de la Generalitat de Catalunya i el Parlament de Catalunya, així com les al·legacions realitzades per l’advocat de l’estat.
La interlocutòria del Tribunal Constitucional de 18 de gener acorda «1. Mantener la suspensión del artículo 56 y de la disposición transitoria segunda de la Ley del Parlamento de Cataluña 22/2005, de 29 de diciembre, de la Comunicación Audiovisual de Cataluña» i «2. Levantar la suspensión de todos los demás preceptos impugnados en este recurso de inconstitucionalidad».
2. Consideracions jurídiques

2.1. Incidència de la interlocutòria de la secció segona del Tribunal Constitucional de 18 de gener de 2007.
El pronunciament del Tribunal Constitucional mantenint la suspensió de la disposició transitòria segona de la LCA, afecta a tot el contingut de l’Acord 78/2006, de 8 de març, del Ple del CAC, fent impossible el seu compliment.
En efecte, el Tribunal considera que l’aplicació de la disposició transitòria segona (que estableix la transformació generalitzada dels títols concessionals vigents en llicències administratives) «determinaría una alteración sustancial del régimen jurídico del servicio público de radio y televisió con la consiguiente transformación del estatuto de los operadores». Per tant, el Tribunal considera que els perjudicis que aquesta situació originaria tant als particulars com a l’interès públic aconsellen, pel que a la disposició transitòria segona, el manteniment de la suspensió. Així mateix, el Tribunal considera que la suspensió de l’esmentada disposició transitòria segona priva d’efectes a l’apartat segon de la disposició transitòria sisena.
2.2. L’article 105.1 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Arran del pronunciament del Tribunal Constitucional, és procedent que el CAC declari la revocació de l’Acord 78/2006, de 8 de març, a l’empara del que estableix l’article 105.1 de la  Llei  30/1992, de 26 de novembre, de règim jurídic de les administracions públiques i del procediment administratiu comú (LPAC).

D’acord amb aquest precepte «1. Les Administracions públiques podran revocar en qualsevol moment els seus actes de gravamen o desfavorables, sempre que aquesta revocació no constitueixi dispensa o exempció no permesa per les lleis, o sigui contrària al principi d’igualtat, a l’interès públic o a l’ordenament jurídic».
Com és acceptat unànimement per la doctrina, la revocació es pot realitzar en qualsevol moment per part de l’Administració dels actes de gravamen i dels actes desfavorable, entenent que dins la categoria dels actes de gravamen es troben les ordres d’execució, els actes sancionadors, els actes expropiatoris i qualsevol altres que estableixin o concretin situacions de deure (obligacions, càrregues). 
En efecte, aquests elements concorren en l’Acord 78/2006, de 8 de març, perquè implica determinades obligacions pels operadors de ràdio i televisió i, per tant, concreta una situació de deure, essent susceptible de la revocació esmentada.
Per tot l’exposat, el Ple del CAC, ha adoptat els següents,
ACORDS

1. Revocar l’Acord 78/2006, de 8 de març, del Ple del Consell de l’Audiovisual de Catalunya.

2. Notificar aquest Acord als concessionaris de ràdio i televisió als quals se’ls va notificar l’Acord 78/2006, de 8 de març.
3. Comunicar el contingut d’aquest Acord als jutjats contenciosos administratius següents: Jutjat contenciós administratiu número 2 de Barcelona (actuacions 643/2006 i 657/2006-Y); Jutjat contenciós administratiu número 9 de Barcelona (actuacions 588/2006-F); Jutjat contenciós administratiu número 14 de Barcelona (actuacions 632/2006-BY), i Jutjat contenciós administratiu número 6 de Barcelona (actuacions 635/2006-A).
Barcelona, 7 de febrer de 2007

Josep M. Carbonell i Abelló

            Dolors Comas d’Argemir i Cendra

President

